মল্লাদি সুব্বাম্মা
মল্লাদি সুব্বাম্মা (২রা আগস্ট ১৯২৪ - ১৫ই মে ২০১৪) ছিলেন একজন ভারতীয় নারীবাদী লেখিকা, মানবতাবাদী, নারীমুক্তি আন্দোলনের পথিকৃৎ এবং পত্রিকা সম্পাদিকা। তার সম্পাদিত পত্রিকার নাম ছিল "স্ত্রী স্বেচ্ছা"। তিনি সমাজের অবহেলিত নারীদের শিক্ষায় মনোনিবেশ করে তাদের উন্নতির জন্য কাজ করেছিলেন। সুরা ও মাদক বিরোধী আন্দোলনে নেতৃত্ব দেওয়ার পর তিনি অন্ধ্রপ্রদেশের একজন বিশিষ্ট ব্যক্তিত্ব হয়ে ওঠেন। তার নেতৃত্বাধীন এই আন্দোলন সফল হয়ে ওঠে এবং ফলশ্রুতিতে ১৯৯৪ সালে রাজ্যে অ্যালকোহল বিক্রির উপর নিষেধাজ্ঞা কার্যকর করা হয়। 'ইনস্টিটিউট অব এডভান্সমেন্ট অব উইমেনের' প্রধান হিসেবে তিনি নারীদের শিক্ষিত করার জন্য অনেক স্টাডি ক্যাম্প পরিচালনা করেন। মল্লাদি সুব্বাম্মা মানবতাবাদের একজন প্রবক্তা ছিলেন, এবং সারা জীবন মানবতাবাদ প্রচারের জন্য স্বামী এম ভি রামমূর্তির সাথে সারা দেশে পরিভ্রমণ করেছিলেন। মহিলাদের মুক্তি ও উন্নয়নের জন্য মহিলা অভ্যুদ্যয়, অভ্যুদয় বিবাহ বেদিকা -ইত্যাদি সংস্থা চালু করেছিলেন মল্লাদি।